钦定古今图书集成/明伦汇编/宫闱典/第040卷 > 宣宗王皇后
## 钦定古今图书集成/明伦汇编/宫闱典/第040卷 > 宣宗王皇后

按《金史后妃传》：“宣宗皇后王氏，中都人，明惠皇后妹
也。其父微时，尝梦二玉梳化为月，已而生二后。及没，
有芝生于柩。初，宣宗封翼王，章宗诏诸王求民家子，
以广继嗣。是时后与庞氏偕入王邸，及见后姊有姿
色，又纳之。贞祐元年九月，封后为元妃，姊为淑妃，庞
氏为真妃。淑妃生哀宗，真妃生守纯。后无子，养哀宗”
为己子。贞祐二年七月，赐姓温敦氏，立为皇后，追封
后曾祖得寿司空、冀国公，曾祖母刘氏冀国夫人，祖
璞司徒、益国公，祖母杨氏益国夫人，父彦昌太尉、汴
国公，母马氏汴国夫人。三年，庄献太子薨，哀宗为皇
太子。宣宗崩，哀宗即位。正大元年，尊后为皇太后，号
其宫曰“仁圣”，进封后父曰南阳郡王。或曰：宣宗为诸
王时，庄献太子母为正妃，及即位，尊为皇后。贞祐元
年九月，诏曰：“元妃某氏，久奉侍于潜藩，已赐封于国
号，可立为皇后。”其名氏盖不可考也。或又曰：自王氏
姊妹入宫而后宠衰，寻为尼，王氏遂立为后。皆后姊
明惠之谋也。初，王氏姊妹受封之日，大风昏霾，黄气
充塞天地。已而后梦丐者数万踵其后，心甚恶之。占
者曰：“后者，天下之母也。百姓贫窭，将谁诉焉？”后遂敕
有司，京城设粥与冰药。及壬辰、癸巳岁，河南饥馑，大
元兵围汴，加以大疫，汴城之民死者百馀万，后皆目
睹焉。哀宗释服，将禘飨太庙。先期，有司奏冕服成，上
请仁圣、慈圣两宫，太后御内殿，因试衣之以见，两宫
大悦。上更便服奉觞为两宫寿。仁圣太后谕上曰：“祖
宗初取天下甚不易，何时使四方承平，百姓安乐，天
子服此法服，于中都祖庙行禘飨乎？”上曰：“阿婆有此
意，臣亦何尝忘。”慈圣太后亦曰：“恒有此心，则见此当
有期矣。”遂酌酒为上寿，欢然而罢。天兴元年冬，哀宗
迁归德，二年正月，遣近侍徒单四喜、木甲答失不奉
迎两宫。后御仁安殿，出铤金及七宝金洗，分赐从行
忠孝军。是夜，两宫及柔妃裴满氏等乘马出宫，行至
陈留城，左右火起，疑有兵，不敢进。后亟命还宫。明日
入京，憩四喜家。少顷，辇迎入宫，方谋再行，京城破，后
及诸妃嫔北迁，不知所终，惟宝符李氏从至宣德州，
居摩诃院。李氏自入院，止寝佛殿中，作为幡斾会当
同后妃北行，将发佛像前，自缢死。且自书门纸曰：“宝
符御侍此处身故。”